D. Jarjabek, poslanec: (2004-09-08):
Napriek tomu sme sa rozhodli navrhnúť vám, aby sme sa spoločne zamysleli nad tým, čo spôsobilo, verím, že nie úmyselne a nie naschvál, prijatie rozhodnutia o jednotnej sadzbe dane z pridanej hodnoty v oblasti z hľadiska daňového výnosu úplne zanedbateľnej, no z hľadiska občana, keď chcete voliča, keď chcete voliča v študentskom veku podstatnej záležitosti. Ide o to, že za každú učebnicu, slovník či encyklopédiu, teda zdroj vedomostí a študijnú nevyhnutnosť musí dnes študent zaplatiť o pätinu viac. Vážení kolegovia, vážené kolegyne, podľa ústavy je v našom štáte vzdelávanie zatiaľ bezplatné. No to neznamená, žeby študenti žili na trovy štátu. Vyslať dnes dieťa na strednú či vysokú školu znamená pre každú rodinu vážne rozhodnutie. Isteže, ľahšie sa to znáša, ak takýto mladý človek žije so svojimi rodičmi, s nimi sa stravuje a oni mu pomáhajú zvládať aj ostatné nároky. Veď tak sa to napokon patrí a už podľa starého slovenského príslovia sa jedným grošom odvďačujeme, z druhého žijeme a každý tretí groš treba investovať do budúcnosti. Učebnice, slovníky, encyklopédie, ale i ďalšia študijná literatúra, ako sú napríklad pracovné zošity, zbierky príkladov, atlasy a podobne, dnes zväčša vydávajú rozličné vydavateľstvá, komerčné nakladateľské domy, ale i rozličné neziskové spoločnosti, pretože študijných programov na našich univerzitách je veľa a pre každý z nich je potrebná iná kôpka textov, ktoré obsahujú jednak sumu dosiahnutého poznania príslušného odboru, ale i podnety rozvíjajúce schopnosť a tvorivosť študentov. Pán minister financií v reakcii na náš návrh pripomenul, že učebnice, ktoré vychádzajú v štátom zriadených organizáciách, nie sú zaťažené daňou z pridanej hodnoty a že uplatnenie takejto výnimky v navrhovanom rozsahu koliduje s našimi záväzkami voči Európe. Nemám dôvod neveriť mu, že hovorí svoju pravdu, a to svoju si dovolím dvakrát podčiarknuť, lebo táto jeho pravda nie je aj mojou pravdou. Dodávam, čo on nedodal, že totiž vo väčšine európskych krajín je normálne, že celý sortiment kníh, teda nielen učebnice, slovníky a encyklopédie, ale aj beletria, detektívky, básne, divadelné hry, to všetko je zdanené zvýhodnenou sadzbou dane, teda inak a výrazne nižšie než napríklad mercedesy či vodka. Keďže Európskej únii neprekáža, ak sme v mene daňovej unifikácie pioniersky zjednotili sadzby dane, nemyslím si, že by nás trestala, ak pre študentov urobíme takúto úľavu. Dámy a páni, mohol by som demagogicky postaviť otázku  tak, či náš štátny rozpočet naozaj závisí od toho, aby sme od našich študentov zinkasovali na dani z pridanej hodnoty niekoľko miliónov korún ročne. Mohol by som argumentovať tým, že chce, že obce a mestá ako zriaďovatelia stredných škôl musia dnes v prípade učebníc vydaných komerčnými vydavateľstvami vlastne štátu vracať pätinu aj tak biednych zdrojov určených na obnovu beztak beznádejne opotrebovaných učebníc. Ale robiť to nechcem a nebudem. Chcem vám len pripomenúť, že pred niekoľkými týždňami vláda na základe informácií o prebytkoch v pokladnici rozhodovala o podstatne vyšších stámiliónových korekciách schváleného štátneho rozpočtu, že našla peniaze napríklad na všakovaté atraktívne štadióny. Myslíme si, že by bolo rozumnejšie umožniť študentom trvalý prístup k lacnejšej študijnej literatúre. Tá predstavuje hodnotu, ktorá nevyprchá, ktorá sa nepreje, ktorá umožňuje rýchlejšie napredovať a kvalitnejšie sa pripraviť na profesionálnu kariéru. Dámy a páni, štát je tu okrem iného aj na to, aby pomáhal tým, ktorí pomoc potrebujú. Študenti sú takou kategóriou občanov. Nenavrhujeme, aby v študentských jedálňach bola strava ako kedysi za 2,60, alebo aby pivo stálo 2 koruny, pretože bez piva sa naozaj študovať dá. Ale bez učebníc, slovníkov a encyklopédií s xerox kópiami laboratórnych postupov či notových podkladov je to ťažké. Nie nemožné, ale ťažké. Preto vás, vážené kolegyne a kolegovia, v mene pána poslanca Čaploviča aj v mene mňa prosíme, aby ste novelizáciu zákona posunuli do druhého čítania, a keď už nemôžeme ministerstvu školstva pomôcť spôsobom, ktorý by sme iste všetci chceli, a teda aj študentom, ktorým by sme všetci chceli pomôcť finančnou injekciou, respektíve finančným navŕšením pre ministerstvo školstva ako pre terciárnu sféru, ktorá skutočne nie je na to, aby zarábala, prosím, aby ste zobrali do pozornosti a zamysleli sa nad tým návrhom, ktorý predkladáme s kolegom Čaplovičom. Ďakujem za pozornosť. (Potlesk.)